SL Uradni list Evropske unije CE 353/152

Torek, 11. september 2012

Odvzem poslanske imunitete Jaroslawu Leszeku Walesi

P7_TA(2012)0307

Sklep Evropskega parlamenta z dne 11. septembra 2012 o zahtevi za odvzem imunitete Jarosławu Leszeku Wałęsi (2012/2112(IMM))

2013/C 353 E/23

Evropski parlament,

— ob upoštevanju zahteve za odvzem imunitete Jarosławu Leszeku Wałęsi, ki jo je dne 20. aprila 2012 posredoval državni tožilec Republike Poljske v zvezi s sodnim postopkom glede domnevnega kaznivega dejanja in ki je bila razglašena na plenarnem zasedanju 23. maja 2012,

— po zagovoru Jarosława Leszeka Wałęse v skladu s členom 7(3) Poslovnika,

— ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

— ob upoštevanju sodb Sodišča Evropske unije z dne 12. maja 1964, 10. julija 1986, 15. in 21. oktobra 2008, 19. marca 2010 in 6. septembra 2011 (1),

— ob upoštevanju člena 105 ustave Republike Poljske ter členov 7b(1) in 7c v zvezi s členom 10b poljskega zakona z dne 9. maja 1996 o izvrševanju mandata poslanca ali senatorja,

— ob upoštevanju člena 6(2) in člena 7 Poslovnika,

— ob upoštevanju poročila Odbora za pravne zadeve (A7-0230/2012),

A. ker je državni tožilec Republike Poljske zahteval odvzem poslanske imunitete poslancu Evropskega parlamenta Jarosławu Leszeku Wałęsi v povezavi s sodnim postopkom glede domnevnega kaznivega dejanja;

B. ker je zahteva državnega tožilca povezana s postopkom glede domnevnega kaznivega dejanja po poljskem zakonu z dne 20. maja 1971 o kazenskem zakoniku in po zakonu o cestnem prometu z dne 20. junija 1997 v povezavi s prometno nesrečo dne 2. septembra 2011 na Poljskem, v kateri je bil Jarosław Leszek Wałęsa udeležen in hudo poškodovan;

C. ker v skladu s členom 9 Protokola št. 7 o privilegijih in imunitetah Evropske unije poslanci Evropskega parlamenta uživajo na ozemlju svoje države imunitete, priznane poslancem parlamenta te države;

D. ker se je Jarosław Leszek Wałęsa odpovedal svoji pravici do zagovora pred Odborom za pravne zadeve ter nakazal, da želi hitro zaključiti to zadevo in da bi mu bilo treba po njegovem mnenju odvzeti imuniteto;

E. ker lahko zgolj Parlament odloča o tem, ali se v določeni zadevi odvzame imuniteta ali ne; ker lahko Parlament, ko se odloča, ali poslancu odvzeti imuniteto ali ne, pri tem razumno upošteva stališče poslanca (2);

F. ker dejstva v tej zadevi, kot so prikazana v predložitvah Odboru za pravne zadeve, nakazujejo, da domnevna dejanja Jarosława Leszeka Wałęse nimajo neposredne, očitne povezave z njegovim opravljanjem nalog poslanca Evropskega parlamenta;

G. ker Jarosław Leszek Wałęsa potemtakem ni deloval v okviru opravljanja svojih dolžnosti poslanca Evropskega parlamenta;

1. se odloči odvzeti imuniteto Jarosławu Leszeku Wałęsi;

2. naroči svojemu predsedniku, naj ta sklep in poročilo pristojnega odbora nemudoma posreduje pristojnemu poljskemu organu in Jarosławu Leszeku Wałęsi.

(1) Zadeva 101/63 Wagner proti Fohrmann in Krier [1964] ZOdl.195, Zadeva 149/85 Wybot proti Faure in drugi [1986] ZOdl.2391, Zadeva T-345/05 Mote proti Parlamentu [2008] ZOdl. II-2849, Združeni zadevi C-200/07 in C-201/07 Marra proti De Gregorio in Clemente [2008] ZOdl. I-7929, Zadeva T-42/06 Gollnisch proti Parlamentu (še ni objavljeno v ZOdl.) in Zadeva C-163/10 Patriciello (še ni objavljeno v ZOdl.).

(2) Zadeva št. T345/05, Mote proti Parlamentu [2008], ZOdl, str. II-2849, odstavek 28.